امریکانین خاریجی ایشلر ناظیری مایک پمپئو مادورونون سایی‌لی گون‌لری‌نین قالدیغینا امین‌لیگینی بیلدیریب.
پمپئو "سی ان ان " کانالیندا قاتیلدیغی پروقرامدا ونزوئلا-داکی سون وضعیته توخونا‌راق دئییب: "ونزوئلا خالقی‌نین دموکراسی یه قوووشماسی و احتیاج دویدوغو اینسانی یاردیملارین تامین اولونماسی اوچون گؤستردیگیمیز جهدی داوام ائتدیرجییک. امریکانین ونزوئلا-داکی یگانه مقصدی دموکراسی دیر."
پمپئو "امریکا موقتی پرزیدنت خوان گوایدونو دستکله‌مکده داوام ائده‌جک. ونزوئلا اردوسونو اؤز وطنداش‌لارینی قوروماق اوچون وظیفه‌سینه قاییتماغا چاغیریریق" دئیه بیلدیریب.
پمپئونون ونزوئلا، کوبا و نیکا‌راگوئه موضوع لارینی گئنیش شکیلده قیمتلندیررکن، میصردکی اعدام‌لار موضوع سونا توخونماماسی ایسه دقت چکیب.
ایشتیراک ائتدیگی فوکس نیوز کانالینداکی بیر پروقرامدا دا مادورو رهبرلیگینی هدف گؤتورن امریکا خاریجی ایشلر ناظیری مایک پمپئو ونزوئلا پرزیدنتی اوچون "خسته تیران" ایفاده‌سینی ایشلدیب.
پمپئو اینسانی یاردیم کامیون-لاری‌نین ونزوئلایا گیرمه‌سینه مانع اولونا بیلمه‌یه‌جگینی و بو باره‌ده ونزوئلا اردوسونون جاوابدئه اولماسی‌نین واجیب‌لیگینی دیله گتیریب.
قئید ائدک کی، ونزوئلا-دا اکثریتی موخالیفتین الینده کی میللی مجلیسین صدری خوان گوایدو کئچن آی اؤزونو "موقتی پرزیدنت" اعلان ائتمیش و باشدا امریکا اولماقلا استرالیا، کانادا، کلمبیا، پرو، اکوادور، پاراگوئه، برزیلیا، شیلی، پاناما، آرژانتین، کاستاریکا و گواتمالا کیمی اؤلکه‌لر طرفیندن رسمیتده تانینمیش، سون اولا‌راق آوروپا پارلامئنتی ده عینی ایستیقامتده آددیم آتمیشدی.
تورکیه، مکزیک، روسیا، ایران، کوبا، چین و بولیویا ایسه ونزوئلا پرزیدنتی نیکولاس مادورو حکومتینه دستک‌لرینی بیر داها بیلدیردیکده، مادورو ایسه احوالات‌لار قارشی‌سیندا امریکا ایله دیپلوماتیک و سیاسی علاقه‌لرینی کسدیگینی، آنجاق تیجارت ساحه سینده کی علاقه‌لرینی داوام ائتدیرجگینی آچیقلامیشدی.
امریکا پرزیدنتی دونالد ترامپ ایسه باش وئرن‌لر قارشی‌سیندا ونزوئلایا عسگر گؤندرمگی سئچیم‌لردن بیری اولا‌راق ایره‌لی سورموشدو.
